Галоўная ёлка краіны

Навагодніх святаў чакаюць усе: і дарослыя, і дзеці. Новы год - гэта і здяйсненне запаветных мараў, жаданняў, гэта і святочныя падарункі, гэта і казачны Дзед Мароз.

Я заўсёды чакаю гэтага чароўнага свята з падвядзеннем вынікаў у вучобе, дасягненняў у спорце. Мінулы 2015 год стаў для мяне вельмі паспяховым - я стала праможцай у рэспубліканскіх спаборніцтвах сярод вучняў па зімоваму мнагабор’ю “Здароўе”.

Менавіта таму мне хацелася правесці адыходзячы год неяк асабліва святочна і цікава. І вельмі прыемным сюрпрызам для мяне стала запрашэнне на прэзідэнцкую ёлку ў Мінск. Нечаканая радасць, пачуццё гонару перапаўнялі маё сэрца. Я была сярод тых шчасліўчыкаў, якія трапілі на навагодняе прадстаўленне з удзелам Прэзідэнта краіны!

Атмасфера святочнасці суправаджала нас ўсю дарогу. Сталіца сустрэла нас яркай ілюмінацыяй, святочна ўпрыгожанымі вуліцамі, зіхатлівымі, бліскучымі гірляндамі, рознакаляровым святлом вялікага горада.

Першы дзень прыезду - гэта дзень нашага знаёмства. Я сустрэлася з таленавітымі дзецьмі з розных куткоў Беларусі. Мы знаходзілі агульныя тэмы для зносін, дзяліліся ўражаннямі ад убачанай прыгажосці. У гэты ж самы дзень нас запрасілі на грандыёзнае цыркавое прадстаўленне ў Беларускі дзяржаўны цырк. Завяршыўся першы дзень святочнай дыскатэкай з вясёлай музыкай і забаўляльнымі конкурсамі.

І вось, нарэшце, наступіў самы галоўны і хвалюючы дзень. Калі я зайшла ў галоўны будынак краіны - Палац Рэспублікі, то адчула сябе Папялушкай на каралеўскім балю. Нас вельмі цёпла віталі. Галоўная ёлка ўразіла сваёй велічнасцю, прыгажосцю і сваёй грандыёзнасцю. Каля ёлкі праходзіла вясёлая забаўляльная праграма. Каго толькі з казачных персанажаў тут ні было! Пасля святочная атмасфера перанеслася ў глядзельную залу. Усе мы з нецярплівасцю чакалі таго моманту, калі на сцэну выйдзе наш Прэзідэнт. І вось гэты ўрачысты момант! У мяне аж перахапіла дыханне! Я ўпершыню ўвачавідкі ўбачыля Прэзідэнта краіны! У сваім святочным віншаванні Аляксандр Рыгоравіч Лукашэнка пажадаў усім прысутным шчасця, здароўя, поспехаў у вучобе, спорце, здзяйсення ўсіх намечаных планаў у 2016 годзе.

Пасля пачалося святочнае прадстаўленне. Грандыёзныя дэкарацыі на сцэне, мноста рознакаляровых светавых эфектаў, артысты ў шыкоўных касцюмах, цікавы прыгодніцкі сюжэт – усё гэта вельмі ўразіла і дарослых, і дзяцей.

Добры святочны настрой, атмасфера шчасця і весялосці зблізілі ўсіх прысутных у вялікай і прыгожай зале. Нягледзячы на тое, што праграма была насычанай, я ніколькі не стамілася. Мне хацелася як мага даўжэй пабыць у гэтай казачнай атмасферы, сярод такой казачнай прыгажосці.

З прыемнымі ўражаннямі мы вярталіся дадому, у свой родны горад, па якім я за гэтыя два дні паспела засумаваць. Мяне, як і іншых, перапаўняла пачуццё радасці і гонару за тое, што я жыву ў такой прыгожай, свабоднай і мірнай краіне. Я вельмі ўдзячна ўсім, хто дапамог мне стаць удзельніцай такога грандыёзнага свята. А ўсім хочацца пажадаць цёплага сонейка ў вашых сэрцах, здзяйснення ўсіх мар.

Марыя Баркавец,

вучаніца 6 “А” класа

Дзяржаўнай установы адукацыі

“Сярэдняя школа №1 г.Сянно

імя З.І.Азгура”,

г.Сянно, Віцебская вобласць